
  Hoofstuk 1



As jy te besig is om te bid, is jy te besig



En net toe Daniël verneem dat die bevelskrif geskrywe was, het hy in sy huis gegaan; en hy het in sy bo-kamer vensters gehad wat oop was in die rigting van Jerusalem, en hy het drie maal op ’n dag op sy knieë geval en gebid en lofprysinge uitgespreek voor sy God, net soos hy tevore gedoen het.

Daniël 6:11

Enigeen wat te besig is om te bid, is te besig. Maak nie saak wie jy is nie, jy kan nie jouself toelaat om te besig te raak om te bid nie. Jy sal uit die Skrifgedeelte hier bo oplet dat Daniël drie keer per dag gebid het. ’n Belangrike sinsnede in hierdie vers is “net soos hy tevore gedoen het”. Dit beteken dat Daniël hierdie gebede gereeld gebid het. Daniël het nie net gebid omdat hy in die moeilikheid was nie. Hy het die gewoonte gehad om te bid.

Baiekeer wanneer mense voorspoedig word, hou hulle op om na bidure toe te gaan en begin hulle agteruit gaan. Nie so met Daniël nie! Hy was die eerste minister van sy land, tweede in bevel ná die koning. Hy was ’n suksesvolle man wat uit slawerny opgestyg het tot die hoë amp van eerste minister. Hy was een van die mees gerespekteerde en gevreesde manne in die land. Hy was ’n belangrike politikus van sy dag. Hy was ’n regeringsamptenaar. En tog het hy drie keer per dag gebid, elke dag!

Wat was die beginsels wat Daniël daartoe gebring het om so ’n ongewone en standvastige gebedstyd te hê? Hier is hulle, lees hulle en laat dit ook jou beginsels word. Jy kan ook soos Daniël suksesvol wees. Ek wil hê dat jy die volgende beginsels wat aan Daniël se lewe rigting gegee het, moet lees, bestudeer en ontleed.

Beginsel nommer 1: Gebed is baie belangrik

Iemand het by geleentheid gesê dat dit belangriker is om te weet hoe om te bid as om ’n universiteitsgraad te hê. Daar is baie dinge in die lewe wat belangrik is. ’n Goeie opvoeding is belangrik. Geld is belangrik. ’n Goeie huwelik is belangrik. Maar, ’n goeie gebedslewe is die heel belangrikste!

Laat dit in jou binneste posvat – as jy iets moet kry, sorg dat jy gebed kry! In alles wat jy doen, maak ruimte vir gebed!

Beginsel nommer 2: Niemand is ooit te besig, te geseënd of te suksesvol om te bid nie

Jy mag ’n besige leefstyl hê en jy mag ’n baie belangrike persoon wees, maar ek dink nie dat jy besiger is as wat Daniël was nie. Daniël was ’n eerste minister, ’n leier van die volk. Baie mense dink dat staatshoofde en ministers ’n ontspanne en genotvolle lewe het terwyl hulle oral oor die wêreld vlieg. Dit is nie waar nie. Ek is self die hoof van ’n groot organisasie, en ek weet dat mense in hoë poste nie ’n maklike lewe het nie. Hoe hoër jy vorder, hoe groter word die verantwoordelikheid wat jy dra.

Daar is so baie werk daaraan verbonde om op die voorpunt van die lewe en die bediening te bly. Het jy geweet dat suksesvolle uitvoerende amptenare soos Daniël soveel stres het dat hulle blootgestel word aan siektes soos maagswere en hartaanvalle? Hierdie siektetoestande kom meer algemeen by besige mense voor omdat hulle so hard moet werk.

Daniël was so ’n persoon. Hy was ’n eerste minister, en tog het hy gevoel dat hy nie te besig was om drie keer per dag te bid nie. As jy dink dat jy te besig is om te bid, mislei jy jouself. As jy nie bid nie, is dit omdat jy nie wil bid nie. Dit is omdat jy nie dink dat gebed nou belangrik is nie! Daniël was suksesvol, en tog het hy gebid. Waarom was hy in staat om drie keer per dag te bid?

Mense het uit armoede gegroei en voorspoed bereik. Toe hulle arm was, het hulle baie tyd gehad om bidure by te woon. Maar toe hulle geseënd geraak het, het hulle gevoel dat alles in orde was. Nee! Alles is nie in orde nie! Jou voorspoed is nie die teken om op te hou bid nie.

Beginsel nommer 3: Gebed is die bron van ons krag en beskerming

Jy moet besef dat dit gebed is wat die krag van God vir jou ontsluit. Jesus het die krag van gebed geken. Dit is waarom Hy baie ure in gebed deurgebring het. Dalk is jy ’n suksesvolle sakeman en dink jy dat jy nie iets van hierdie “geestelike goed” nodig het nie. Miskien is jy ’n politikus en dink jy dat jou beskerming van die afgode of van okkulte magte af moet kom.

Laat ek jou sommer nou vertel dat daar krag in gebed is. Ons het nie enige ander krag nodig as ons die krag van gebed het nie. Daar is beskerming vir ons wanneer ons bid. Die laaste deel van die wapenrusting van God is gebed (Efesiërs 6:18). Gebed is met ander woorde ’n belangrike deel van jou geestelike beskerming.

Baie mense raak bevrees wanneer hulle voorspoedig is. Job is met vrees vervul toe hy voorspoedig geword het. Uiteindelik het hy gesê: “Wat ek grootliks gevrees het, het met my gebeur.” Sulke mense voel dat iemand bonatuurlike magte kan gebruik om hulle dood te maak. Jy het niks te vrees wanneer jy ’n persoon soos Daniël is wat bid nie. Baie mense wou Daniël doodmaak. Hierdie mense het nie net daaraan gedink om Daniël dood te maak nie, hulle het ook werklik probeer om hom uit te skakel. Deur die krag van gebed is Daniël teen die leeus beskerm.

Ek sien hoe al die leeus in jou lewe met vrees weghardloop! Ek sien hoe die krag van jou gebed vermeerder! Ek sien hoe jy vorder as gevolg van jou nuutgevonde gebedslewe!

En toe die hele volk gedoop en Jesus ook gedoop is, en Hy besig was om te bid, het die hemel oopgegaan …

Lukas 3:21

Ek sien die hemele oor jou lewe oopgaan! Moet dit nooit vergeet nie! Die hemel het oopgegaan toe Jesus gebid het. Sowel fisiese as geestelike seëninge reën op jou neer wanneer jy bid.

Beginsel nommer 4: Gebed is belangrik om die seëninge van God deurlopend te verkry

Het jy iets waarop jy trots is? Het jy iets in hierdie lewe bereik? Laat ek vir jou vertel dat dit deur die genade van God is. Deur die krag van gebed sal jy selfs groter dinge bereik. Dit is deur gebed dat jy volhou met wat God in jou hande geplaas het.

Daar is mense wat duisende dollar as geskenk ontvang het. Daardie geld het intussen spoorloos verdwyn. God mag vir jou iets gegee het, maar dit is deur sy genade dat jy daardie seën behou. Is jy die pastor van ’n groot bediening? Laat ek vir jou vertel dat dit gebed vra om jou in die bediening te ondersteun. Waarom dink jy het Jesus altyd eenkant gegaan om te bid?

Daar is ’n wet van agteruitgang in hierdie wêreld aan die werk. Alles is besig om te verrot. Jou sake-onderneming is besig om te verrot. Jou kerk is besig om agteruit te gaan. Jou lewe self gaan agteruit. Dit vra die krag van God deur gebed om alles te behou wat God jou gegee het.

Beginsel nommer 5: Vir gebed om doeltreffend te wees, moet dit ’n gewoonte wees

’n Man met die van Dostoyevsky het gesê: “Die tweede helfte van ’n mens se lewe bestaan uit die gewoontes wat hy in die eerste helfte aangeleer het.”

Pascal het gesê: “Die sterkte van ’n mens se deugde word deur sy gewoontehandelinge bepaal.”

As jy ’n belangrike persoon in hierdie lewe gaan wees, het jy goeie gewoontes nodig. ’n Daad word ’n gewoonte wanneer dit baie kere herhaal word, soms bewus en ander kere onbewus. Dit word jou gebruik!

Gewoontes kan goed of sleg wees. Onthou dat goeie gewoontes net so maklik herhaal word as slegte gewoontes. ’n Goeie gewoonte sal tot voortdurende deurbrake lei selfs al bedoel jy dit nie so nie. Slegte gewoontes sal tot deurlopende mislukkings lei. As jy besluit om die gewoonte van gebed te ontwikkel, ontwikkel jy ’n gewoonte wat sukses gaan bring. Jesus het op die sabbat kerk toe gegaan omdat dit sy gewoonte was. Die Bybel vertel vir ons dat Jesus gebruike of gewoontes gehad het.

Toe kom Hy in Násaret waar Hy opgevoed was; en soos Hy gewoond was, gaan Hy op die sabbatdag in die sinagoge en staan op om te lees.

Lukas 4:16

Daniël het die gewoonte gehad om drie keer per dag te bid.

… hy het drie maal op ’n dag op sy knieë geval en gebid …

Daniël 6:11

Die lewe in die sekulêre wêreld is nie ontwerp om gebedstyd in te sluit nie. Werk begin vroeg in die môre en hou aan tot laat in die nag. Weke mag verbygaan voordat jy selfs aan gebed dink. Vir baie mense is dit net ’n onmoontlike situasie wat hulle aan die behoefte vir gebed herinner. Liewe Vriend, dit is vir jou belangrik om gebed in jou lewe in te sluit.

God is nie ’n noodwiel nie! ’n Noodwiel is iets wat nooit gebruik word nie, behalwe in noodgevalle. God is nie ’n dwaas nie. Wat ’n man ook al saai, sal hy oes. As jy op ’n gereelde grondslag vir God tyd het, sal Hy tyd hê om jou op ’n gereelde grondslag te seën. Net die genade van God bring Hom daartoe om na sommige van ons gebede te luister.

Ontwikkel jou gebedslewe totdat dit spontaan gebeur. Ontwikkel jou gebedslewe totdat jy uit gewoonte bid sonder om eers te dink aan wat jy doen.

Ek het tyd gemaak om te bid

Toe ek ’n mediese student was, was ek baie besig met my studies. Daar was glad geen tyd vir gebed nie. Maar omdat ek gebed ’n deel van my Christelike lewe gemaak het, kon ek nie daarsonder klaarkom nie! Ek moes dit op die een of ander wyse in my dagprogram inwerk. Ek het besluit om laat in die aand te bid. Ek was gewoonlik so vaak en ek moes rondstap net om wakker te bly. Gebed was vir my so belangrik dat ek dit nie uit my lewe kon weglaat nie.

Een aand toe ek na my kamer toe gestap het na een van hierdie gebedstye, het ek sowaar aan die slaap geraak terwyl ek loop! Dit was eers toe ek in die gebou van die Spaanse Departement ingestap het, dat ek uit die slaap wakker geword het! Ek glo dat God my ernstige begeerte raakgesien het om aan te hou bid ten spyte van ’n onmoontlike dagprogram in die mediese skool.

Beginsel nommer 6: Gebed moet voortgaan in moeilike tye en in tye van vrede

Waarom wag ons vir moeilikheid voordat ons bid? Sou jy iemand as ’n goeie vriend beskou as hy jou net gebel het wanneer hy in ernstige moeilikheid is? In tye van vrede het hy geen tyd vir jou nie. God soek iemand wat in goeie en slegte tye met Hom gemeenskap wil hê.

Hoe meer ek preek, hoe beter preek ek. Hoe meer jy bid, hoe beter sal jy bid. In tye van krisis sal jy agterkom dat jy uitstekend sal kan optree en kragtige gebede sal kan bid wat resultate oplewer.

Beginsel nommer 7: Elke volk het baie gebed en biddende leiers nodig

Dit lei geen twyfel dat die wêreld regeer word deur bose geeste in hoë posisies nie. Die aarde is vol van mense wat in oorlog teen mekaar optree. Hongersnood, oorloë, epidemies en rampe kom algemeen voor! Jy moet maar net die internasionale nuus dophou en jy sal van nog ’n geweldige ramp verneem.

Diktators van alle soorte kom algemeen by baie volke voor. Soos slange wat hulle velle afgooi, kry diktators van die verlede ’n nuwe “demokratiese voorkoms”.

Baie nasionale leiers is in werklikheid onder die invloed van bose geeste, en dit laat hulle die dinge doen wat hulle doen. Dit laat hulle klou aan mag in plaas van om op ’n eerbare wyse ander toe te laat om die leierskap oor te neem. Soos bloedsuiers drink hulle die bloed van die volk se rykdom en bêre dit op geheime plekke weg.

Politieke leiers soos Hitler het hulle volke na aanvanklike voorspoed gelei, en dan uiteindelik na vernietiging. Ek onthou altyd hoe dinge in Suid-Afrika verander het nadat president De Klerk president Botha vervang het. Die nuwe leier het die volk gelei tot waar Nelson Mandela bevry kon word en apartheid tot ’n einde kon kom. Dit is vir ons belangrik om vir hierdie leiers te bid sodat ons volk voorspoedig kan wees. Die regte persoon aan die stuur van sake sal ’n groot verskil aan ons volk maak. Ek glo dat die teenwoordigheid van ’n biddende persoon soos Daniël ’n groot verskil aan ’n volk kan maak.

Beginsel nommer 8: Dit is belangrik om vir lang tye te bid

Jare gelede was die enigste gebede wat ek geken het, die gebede wat die priesters vir ons in die kerk voorgelees het. Die langste wat ek kon bid was vir dertig of veertig sekondes, en dit was wanneer ek die Ons Vader opgesê het. Daar was drie gebede wat ek kon bid: die “Ons Vader”, die “Ave Maria” en die “Gebed vir die Engel van God”! Soos ek in die Here gegroei het, het ek geleer om self te bid. Ek kan nou vir verskeie ure op ’n keer bid.

Ek onthou altyd die eerste keer toe ek vir drie ure gebid het. Ek was ’n student in die Achimota-skool (Prince of Whales College). Ek het ’n krisis beleef en ek het nodig gehad dat die Here ingryp. Ek kan ook die keer onthou toe ek vir sewe ure gebid het. Ek was in graad ses in dieselfde Achimota-skool. Ek het van tienuur in die oggend tot vyfuur daardie middag gebid. Ek geniet dit om lang ure te bid.

Om vir dertig minute te bid, is amper vir my soos geen gebed nie. Moet my nie misverstaan nie. Ek sê nie dat God nie kort gebede hoor nie. Ek sê dat ek die kuns ontwikkel het om soos Jesus lang ure te bid. Jesus het in die tuin van Getsemane vir drie ure gebid.

En Hy het ’n bietjie verder gegaan en op sy aangesig geval en gebid …

En Hy kom by die dissipels en vind hulle aan die slaap, en Hy sê vir Petrus: So was julle dan nie in staat om een uur saam met My te waak nie? Weer het Hy vir die tweede maal gaan bid …

Toe kom Hy en vind hulle weer aan die slaap, want hulle oë was swaar. En Hy het hulle met rus gelaat en weer vir die derde maal gaan bid en dieselfde woorde gesê.

Mattheüs 26:39, 40, 42-44

In hierdie Skrifgedeelte was Jesus verbaas dat die dissipels nie vir een uur kon bid nie.

En Hy kom by die dissipels en vind hulle aan die slaap, en Hy sê vir Petrus: So was julle dan nie in staat om een uur saam met My te waak nie?

Mattheüs 26:40

Jesus het die hele nag deur gebid voordat Hy sy dissipels geroep het.

En Hy het in daardie dae uitgegaan na die berg om te bid en die nag in die gebed tot God deurgebring. En toe dit dag geword het, het Hy sy dissipels na Hom geroep en twaalf van hulle uitgekies, wat Hy apostels genoem het.

Lukas 6:12-13

Lang gebede is dalk nie in soveel woorde ’n opdrag in die Bybel nie, maar dit is implisiet dwarsdeur die Woord. In later hoofstukke sal ek jou leer waaroor om te bid wanneer jy besluit om vir lang ure te bid.

Beginsel nommer 9: Dit is belangrik vir doeltreffende gebed om in jou binnekamer te bid

Baie Christene kan net bid as hulle in ’n groep is. Hulle kan nie in hulle eie kamer bly en vir een uur bid nie. Dit is ’n groot hindernis. Daar is ’n verskil tussen om alleen te bid en om saam met ’n groep ander mense te bid. Albei soorte gebed is belangrik. As jy vir drie ure op jou eie kan bid, dan kan jy vir ses ure saam met ander mense bid. Dit is makliker om in ’n groep te bid. Elke keer as jy jou vermoë opskerp om alleen te bid, verbeter jy ook jou vermoë om groot dinge in gebed te bereik.

Beginsel nommer 10: Almal moet die vermoë en die formules ontwikkel om vier keer per dag te bid

Daar is vier belangrike tye om te bid: Môre, namiddag, aand en die hele tyd. Jesus het in die môre gebid!

En vroeg in die môre, nog diep in die nag, het Hy opgestaan en uitgegaan en na ’n eensame plek vertrek en daar gebid.

Markus 1:35

Wat is so belangrik aan gebed in die oggend? Gebed in die oggend is baie goed omdat jy God ontmoet voordat jy die duiwel teëkom. Jy ontmoet God voordat jy die omstandighede van die lewe in die oë moet kyk. God salf jou om elke hindernis te oorkom wat jy in jou lewe gaan teëkom.

Gebed in die middag is gebed te midde van jou bedrywighede.

En nadat Hy van hulle afskeid geneem het, het Hy na die berg gegaan om te bid.

Markus 6:46

Wanneer jy in die middag bid, beteken dit dat jy God op die hitte van die dag en te midde van die stryd raaksien as die heel belangrikste krag in jou lewe. God sal jou seën as jy in die middag bid. Ek sien dat jy in die middag bid!

Jy kan ’n tydjie afknyp van jou middagete en bid. Daardie gebed sal jou meer goed doen as ’n bord vol lekker kos!

Dit is ook belangrik om in die aand te bid. Wanneer die Bybel sê “waak en bid”, beteken dit nie dat jy jou oë moet oophou as jy bid nie. Wat dit in werklikheid beteken, is dat jy wakker moet bly om te bid.

En Hy het in daardie dae uitgegaan na die berg om te bid en die nag in die gebed tot God deurgebring.

Lukas 6:12

Daar is iets oor gebed in die aand wat verskil van gebed gedurende die dag. Dit is ’n baie moeilike ervaring. Ek het gehoor dat hekse rondom twee-uur in die nag baie aktief is. Miskien val jy die magte van die duisternis op ’n ander manier aan wanneer jy in die nag bid. Hulle word mos die magte van die duisternis of die nag genoem.

